
Tujuan dan Prinsip Teras
Dokumen ini bertujuan menyeragamkan penentuan keperluan semakan etika bagi penyelidikan yang mengumpul, mengakses, memproses, menganalisis atau berkongsi data yang berasal daripada, atau berkaitan dengan, manusia yang masih hidup.

PRINSIP TERAS: Perlindungan maruah, autonomi, privasi, kebajikan dan keselamatan data peserta adalah wajib, tanpa mengira sama ada penyelidik berinteraksi secara langsung dengan peserta atau tidak. Penyelidik dilarang membuat keputusan pengecualian sendiri. Sebarang kelulusan rasmi hanya boleh dikeluarkan oleh JEPUKM atau pihak yang diberi kuasa.
Skop
Dasar ini terpakai kepada penyelidikan yang dijalankan oleh warga UKM, melibat atau menggunakan peserta, data, sumber, mahupun aset UKM serta kajian yang dilaksanakan di lokasi di bawah tadbir urus UKM, tertakluk kepada keperluan jawatankuasa etika dan institusi di tapak kajian berkaitan. Skop ini turut merangkumi penyelidikan kolaboratif dengan agensi luar atau penyelidik antarabangsa, sama ada UKM bertindak sebagai penganjur utama atau rakan penyelidik bersama. Bagi kajian kolaborasi, permohonan etika hendaklah diketuai oleh rakan penyelidik dari UKM.
Takrif Operasi
· Kelulusan etika ialah keputusan bertulis yang membenarkan protokol penyelidikan dimulakan dan dilaksanakan mengikut tempoh serta syarat yang ditetapkan.
· Kelulusan retrospektif ialah cubaan mendapatkan kelulusan etika selepas perekrutan peserta, pengumpulan data, akses kepada data terkawal, intervensi atau aktiviti penyelidikan berkaitan telah bermula. Ini tidak merujuk kepada reka bentuk kajian retrospektif.
· Pengecualian (exemption) Penentuan bertulis bahawa sesuatu penyelidikan melibat manusia memenuhi kriteria khusus untuk dikecualikan daripada semakan penuh. Ia bergantung pada kes tertentu dan bukan bermakna tiada tadbir urus etika.
· Diluar skop kelulusan etika JEPUKM ialah keputusan bertulis bahawa aktiviti yang dinilai tidak berada dalam skop penyelidikan manusia yang memerlukan kelulusan JEPUKM. Penentuan ini bukan surat kelulusan etika. Tidak termasuk dalam skop keperluan etika penyelidikan UKM.
· Data boleh dikenal pasti semula ialah data yang telah dikodkan atau dipisahkan daripada pengenal asal, namun masih boleh dipautkan semula kepada individu melalui kod, kunci, gabungan pemboleh ubah atau pemadanan dengan sumber lain.
1. Penyelidikan Data Primer: Kelulusan Wajib
Penyelidik yang mengumpul data baharu secara langsung daripada peserta manusia hendaklah memperoleh kelulusan etika bertulis sebelum memulakan sebarang aktiviti penyelidikan.
· Intervensi aktif: percubaan klinikal, eksperimen psikologi, ujian fizikal, penggunaan peranti atau prosedur diagnostik.
· Kaedah pemerhatian: temu bual, kumpulan fokus, pemerhatian lapangan dan kajian etnografi.
· Kaedah pelaporan kendiri: soal selidik atau tinjauan dalam talian, atas kertas, melalui telefon atau platform digital.
· Rakaman dan ukuran manusia: rakaman audio/video, fotografi, biospesimen, data fisiologi, biometrik atau data daripada sensor boleh pakai.
PERINGATAN: Sifat kajian yang anonim, sukarela atau berisiko minimum tidak secara automatik menghapuskan keperluan penentuan etika. Kategori semakan hanya boleh ditentukan oleh JEPUKM.
2. Penyelidikan Data Sekunder: Semakan Mengikut Konteks
Penggunaan data sedia ada hendaklah dirujuk untuk semakan etika apabila terdapat risiko terhadap privasi, kerahsiaan, autonomi atau kebajikan individu. Keadaan berikut lazimnya memerlukan semakan:
· Data dikenal pasti atau berkod: mengandungi pengenal langsung seperti nama, nombor pengenalan dan lokasi tepat, atau pengenal tidak langsung yang boleh membolehkan pengenalpastian semula.
· Pengenal yang wujud pada bahan: rakaman audio, video, foto, imej perubatan atau tandatangan biometrik.
· Data akses terhad: rekod perubatan, rekod prestasi pelajar, data kakitangan, data korporat sulit atau data yang tertakluk pada Perjanjian Penggunaan Data.
· Pemautan set data: gabungan dua atau lebih sumber yang meningkatkan kebarangkalian pengenalpastian semula atau mendedahkan maklumat baharu mengenai individu.
· Ketidakpadanan tujuan: penggunaan data untuk tujuan yang berada di luar persetujuan asal peserta, syarat penyedia data atau kelulusan terdahulu.

Nota: Keperluan kelulusan etika bagi penggunaan data adalah tertakluk kepada dasar serta undang-undang khusus mengikut subbidang masing-masing.
3. Kategori yang Boleh Dipertimbangkan untuk Penentuan Pengecualian
3.1 Pengecualian daripada Semakan Penuh
JEPUKM boleh mempertimbangkan pengecualian daripada semakan penuh hanya bagi kategori yang diluluskan secara institusi dan selepas dokumentasi mencukupi dikemukakan kepada JEPUKM. Antara keadaan yang dipertimbangkan ialah:
· penggunaan set data sedia ada yang telah dinyahpengenalan sepenuhnya dan penyelidik tidak mempunyai akses kepada kunci atau kaedah pengenalpastian semula; dan 
· penggunaan data yang dibenarkan oleh persetujuan asal, syarat penyedia data dan undang-undang yang terpakai.
Pengecualian etika tidak membebaskan penyelidik daripada tanggungjawab memelihara keselamatan data, kerahsiaan, integriti penyelidikan, konflik kepentingan, kebenaran akses dan syarat penerbitan.
Sebarang keputusan muktamad tertakluk kepada pertimbangan serta budi bicara Pengerusi berdasarkan penilaian risiko, manfaat dan implikasi kajian.
Kajian di bawah kategori pengecualian tidak perlu mengemukakan laporan kemajuan, melainkan jika diminta atas budi bicara Pengerusi.

3.2 Penentuan Diluar Skop Kelulusan Etika JEPUKM
Penentuan ini boleh dipertimbangkan apabila aktiviti tidak melibatkan penyertaan manusia atau penggunaan data mengenai individu yang masih hidup dalam erti skop semakan JEPUKM. Contoh yang mungkin layak, tertakluk pada pengesahan, termasuk:
· ulasan literatur, ulasan sistematik atau meta-analisis yang menggunakan hasil kajian yang telah diterbitkan tanpa mengakses data individu;
· analisis dokumen awam, perundangan, laporan kerajaan agregat atau set data terbuka yang tidak mengandungi pengenal dan tidak munasabah untuk dikenal pasti semula;
· pembangunan kaedah, simulasi atau analisis komputasi yang tidak menggunakan data manusia; dan
· aktiviti audit, penilaian perkhidmatan atau jaminan kualiti dalaman yang bertujuan semata-mata untuk operasi setempat dan tidak direka bentuk sebagai penyelidikan; sebarang niat untuk menghasilkan pengetahuan umum atau menerbitkan hasil hendaklah dinilai semula.
BUKAN LALUAN AUTOMATIK: Data yang tersedia kepada orang ramai tidak semestinya bebas daripada pertimbangan etika. Kandungan media sosial, data kumpulan kecil, maklumat sensitif dan data yang boleh dipadankan semula masih boleh memerlukan semakan.
4. Polisi Kelulusan Retrospektif
DASAR: JEPUKM tidak memberikan kelulusan etika secara retrospektif dan tidak membelakangkan tarikh surat kelulusan. Kelulusan yang diberikan kemudian hanya boleh meliputi aktiviti prospektif yang belum dimulakan.
Sekiranya penyelidikan telah bermula tanpa kelulusan atau penentuan yang diperlukan, penyelidik hendaklah:
· menghentikan perekrutan, pengumpulan data, intervensi atau akses baharu kepada data terkawal, setakat yang selamat dan praktikal;
· memaklumkan Ketua PTj, jawatankuasa etika PTj dan Sekretariat Etika Penyelidikan UKM dengan segera;
· mengemukakan kronologi tepat, protokol, instrumen, proses persetujuan, jenis data, langkah keselamatan serta status analisis dan penerbitan; dan
· mematuhi keputusan JEPUKM berhubung penggunaan lanjut data, aktiviti pembetulan, pelaporan ketidakpatuhan atau penghentian kajian.
5. Tatacara Permohonan Penentuan
Permohonan hendaklah dikemukakan sebelum kajian bermula. Dokumen minimum ialah:
· tajuk, objektif, reka bentuk dan status semasa kajian;
· tarikh mula dan tamat bagi perekrutan, pengumpulan, akses, pemprosesan dan analisis data;
· sumber data, senarai medan data (database), teknik persampelan dan saiz data dan tahap kebolehkenalpastian; kemasukkan dan pengecualian data dijelaskan.  
· instrumen, lembaran maklumat peserta, persetujuan termaklum, kebenaran akses dan Perjanjian Penggunaan Data, jika berkaitan;
· proses pengumpulan data peserta perlu merangkumi kaedah pemilihan peserta kajian (sertakan carta alir proses pengumpulan data); 
proses mendapatkan persetujuan termaklum perlu dijelaskan penglibatan daripada peserta dan/atau keluarga (waris terdekat/wakil yang sah); 
surat kelulusan daripada institusi yang terlibat, kelulusan etika daripada luar UKM (jika ada) dan kebenaran penggunaan instrumen dalam pengumpulan data perlu dilampirkan (jika berkenaan); 
konflik kepentingan dan sumber pembiayaan perlu dinyatakan; 
· pelan pengurusan, penyimpanan, perkongsian dan pelupusan data; dan
· tujuan penyebaran, termasuk tesis, laporan, pembentangan dan penerbitan jurnal, 
· pelan kesinambungan manfaat kajian selepas tamat tempoh kajian.   
5.1 Bentuk Keputusan
Setelah penilaian, JEPUKM boleh mengeluarkan salah satu keputusan berikut:
· Semakan dan kelulusan etika diperlukan sebelum sebarang aktiviti kajian dimulakan;
· Dikecualikan daripada semakan penuh tertakluk pada kategori, skop, syarat dan tempoh yang dinyatakan; atau
· Maklumat tidak mencukupi dan dokumen tambahan diperlukan. 
Setiap surat penentuan hendaklah menyatakan tajuk kajian, penyelidik utama, versi protokol, tarikh keputusan, asas penentuan, skop, syarat, tempoh sah dan keperluan untuk penilaian semula jika terdapat perubahan.
6. Matriks Panduan Keputusan
	Jenis aktiviti
	Ciri utama
	Laluan lazim

	Data primer manusia
	Interaksi, intervensi, soal selidik, temu bual, pemerhatian atau ukuran
	Semakan dan kelulusan etika

	Data sekunder berisiko
	Boleh dikenal pasti/semula, sensitif, terhad atau dipautkan
	Semakan etika

	Kategori risiko minimum
	Memenuhi kategori pengecualian institusi
	Penentuan pengecualian

	Tiada data manusia dalam skop
	Literatur diterbitkan, data agregat awam atau simulasi tanpa data manusia
	Penentuan tiada kelulusan diperlukan

	Kajian telah bermula/selesai
	Tiada kelulusan atau penentuan terdahulu
	Tiada kelulusan retrospektif; penentuan status hanya jika layak


Nota: Matriks ini ialah panduan awal dan tidak menggantikan penilaian rasmi JEPUKM.
7. Tadbir Urus Dokumen
Dasar ini hendaklah berkuat kuasa hanya selepas diperakukan oleh JEPUKM dan diluluskan melalui saluran tadbir urus UKM yang berkaitan. Semakan berkala disyorkan sekurang-kurangnya setiap tiga lima tahun atau lebih awal apabila terdapat perubahan undang-undang, dasar universiti, amalan penerbitan atau piawaian etika. 




Rujukan Utama
1. Universiti Kebangsaan Malaysia. Guidelines for Ethical Review of Clinical Research or Research Involving Human Subjects, No. Semakan 08, Tarikh Semakan 7 Ogos 2025. Dokumen rasmi RECUKM 
2. Universiti Kebangsaan Malaysia. Garis Panduan Proses Permohonan Kelulusan Etika Penyelidikan (UKM-JEP-GP01). Dokumen rasmi JEPUKM
3. World Health Organization. Seventh Meeting of the Member State Mechanism on Substandard and Falsified Medical Products. Geneva: WHO; 2018 Nov 20. Document No.: A/MSM/7/3.

CATATAN PENGGUBALAN: Peruntukan mengenai larangan kelulusan retrospektif diselaraskan dengan garis panduan JEPUKM semasa. Kerangka pengecualian dan penentuan “Tiada Kelulusan Etika Diperlukan” dalam dokumen ini ialah cadangan untuk semakan dan perakuan institusi; kategori serta kuasa meluluskannya hendaklah dimuktamadkan oleh JEPUKM.
Lampiran A: Rumusan Standard Surat Penentuan
Rumusan berikut ialah teks cadangan dan hendaklah disesuaikan dengan keputusan, skop serta syarat sebenar yang diluluskan oleh JEPUKM.
A1. Penentuan Pengecualian
TEKS CADANGAN: Berdasarkan protokol dan dokumen yang dikemukakan, JEPUKM menentukan bahawa kajian ini memenuhi kategori pengecualian [nyatakan kategori] dan tidak memerlukan semakan penuh. Penentuan ini terhad kepada skop dan versi protokol yang dinyatakan. Sebarang perubahan hendaklah dirujuk untuk penilaian semula.
A2. Penentuan di Luar Skop Etika Kajian JEPUKM
TEKS CADANGAN: Berdasarkan maklumat yang dikemukakan, aktiviti ini tidak berada dalam skop penyelidikan manusia yang memerlukan kelulusan JEPUKM. Surat ini merupakan penentuan status dan bukan surat kelulusan etika. Penentuan ini tidak terpakai jika skop, sumber data atau tahap kebolehkenalpastian berubah.
A3. Penentuan Status Pasca Pelaksanaan
TEKS CADANGAN: JEPUKM tidak memberikan kelulusan retrospektif. Berdasarkan rekod yang dikemukakan selepas aktiviti dilaksanakan, jawatankuasa menentukan bahawa aktiviti tersebut [memenuhi kategori pengecualian/berada di luar skop semakan] sejak awal. Surat ini tidak membelakangkan tarikh kelulusan, tidak mengesahkan tindakan terdahulu sebagai telah diluluskan dan tidak melepaskan penyelidik daripada keperluan institusi atau penerbit lain.

